Ladakh
Ladakh, bjergområde i den nordøstlige del af den indiske delstat Jammu og Kashmir, som omfatter Ladakhbjergene, den østlige del af Karakorum og den øvre del af Indusdalen; 270.100 indb. (2001), hovedby Leh. Ladakh rummer nogle af Jordens højest beliggende bosætninger; agerbrug findes op til 4500 m.o.h. Klimaet er tørt og koldt, til tider med kraftige snefald.
Ladakh tilhører det tibetanske kulturområde og var et selvstændigt kongerige, indtil det i 1840'erne blev annekteret af Jammu. Den nordlige del af det historiske Ladakh har siden 1949 været administreret af Pakistan, afgrænset ved våbenstilstandslinjen (line of control), mens Kina i 1962 erobrede nogle af de nordøstlige områder, Aksai Chin, fra Indien.